b'\n_START_ARTICLE_\nSamostan i crkva sv. Antuna u Puli\n_START_PARAGRAPH_\nSamostan i crkva sv. Antuna u Puli je jedan od sakralnih spomenika grada Pule. Nalazi se tik uz jugoisto\xc4\x8dnu stranu Amfiteatra u samom sredi\xc5\xa1tu grada. Crkva djeluje tako monumentalno da je neupu\xc4\x87eni posjetitelj dr\xc5\xbei katedralom, premda je sagra\xc4\x91ena tek u 20. stolje\xc4\x87u. Crkva je posve\xc4\x87ena sv. Antunu Padovanskom, a suza\xc5\xa1titnica crkve je sv. Terezija od Malog Isusa.\n_START_SECTION_\nPovijest\n_START_PARAGRAPH_\n30. listopada 1931. godine lokalne novine "Corriere istriano" izvjestile su: "Ostvaruje se \xc5\xbearka \xc5\xbeelja tolikih gra\xc4\x91ana Pule, sve\xc4\x8dano otvorenje novog hrama sv. Antuna, podignutog u kratkom periodu od dvije godine zahvaljuju\xc4\x87i \xc5\xbearu gra\xc4\x91ana Pule. Ova nova crkva, uistinu umjetni\xc4\x8dka, ostat \xc4\x87e spomenik vjere na\xc5\xa1ega vremena te duboke i trajne pobo\xc5\xbenosti pulskog puka prema slavnom sv. Antunu." To je bio izvrsni doprinos proslavi 700. obljetnice smrti sv. Antuna Padovanskog, koja se te godine slavila. _NEWLINE_Kamen temeljac nove crkve blagoslovljen je 4. listopada 1929. na blagdan sv. Franje, a sve\xc4\x8dani blagoslov zavr\xc5\xa1enog zdanja obavio je na Sve svete 1. studenog 1931. P. Tito Castagna, provincijal venecijanske Franjeva\xc4\x8dke provincije sv. Franje. On je ujedno bio i pokreta\xc4\x8d ove izgradnje novog samostana sv. Antuna i prvi franjevac koji se 1920. nastanio u Puli nakon ukinu\xc4\x87a franjeva\xc4\x8dkih samostana u Puli i na otoku Verudi 1806. od strane Napoleonove vlasti. Ispo\xc4\x8detka su fratri planirali izgraditi samostan pored crkve Gospe od Milosti u \xc5\xa0ijani koju im je ustupila Pore\xc4\x8dko-pulska biskupija, ali su uskoro uvidjeli da je \xc5\xa0ijana malo udaljena od grada koji je imao 60 tisu\xc4\x87a stanovnika, a imao je samo jednu \xc5\xbeupu. Fratri su najprije 1925. ustanovili dje\xc4\x8dje siroti\xc5\xa1te u nekada\xc5\xa1njoj gradskoj bolnici (stara zgrada desno od crkve) te improvizirali kapelu sv. Antuna Padovanskoga na mjestu dana\xc5\xa1nje crkve, a 1929. zapo\xc4\x8deli gradnju crkve. _NEWLINE_Nacrt za izgradnju crkve i samostana izradio je gratis tada\xc5\xa1nji gradski arhitekt in\xc5\xbe. Guido Brass. Voditelj gradili\xc5\xa1ta bio je in\xc5\xbe. Antonio Zima, a zidarski i klesarski majstor Sebastiano Bianchini sa svojim vrijednim radnicima. Po\xc5\xa1to je crkva otvorena za bogoslu\xc5\xbeje, nastavio se graditi zvonik visok 45 m, koji je zavr\xc5\xa1en pred blagdan sv. Antuna 1932. U prvotnoj zamisli zvonik je trebao biti puno ni\xc5\xbei, ali su franjevci inzistirali da se vidi iz svih dijelova grada. Crkva je izgra\xc4\x91ena "u \xc4\x8distoj, skladnoj i strogoj jednostavnosti romanike, u solidnoj strukturi da mo\xc5\xbee odoljeti stolje\xc4\x87ima", od \xc4\x8dvrstog kamena iz pulske okolice. Na\xc5\xbealost, i ovo sveto zdanje imalo je svoju \xc5\xbertvu, radnika Justa Zidari\xc4\x87a, koji je 20. svibnja 1931. pao sa skele i poginuo. O tome svjedo\xc4\x8di i kameni natpis s ju\xc5\xbene strane crkve. Kad je 9. lipnja 1932. blagoslovljen i na vrh zvonika postavljen kameni kip sv. Antuna s Djetetom Isusom u ruci (175 cm) na tu se sve\xc4\x8danost skupilo oko 20.000 Puljana. Dosta mali samostan zavr\xc5\xa1en je 1934. godine. Crkva se i dalje dotjerivala te je 1936. dobila mramorni plo\xc4\x8dnik, 1939. je izgra\xc4\x91ena apsida, 1941. oltar Bezgrje\xc5\xa1ne Djevice Marije, a 1943. plo\xc4\x8dnik i ogradica prezbiterija (danas pored kipa sv. Antuna). Nacrt za mramorni plo\xc4\x8dnik prezbiterija dao je danas bla\xc5\xbeeni fra Claudio Granzotto._NEWLINE_U velikom gradu nedostajalo je pastoralnog prostora pa je pore\xc4\x8dko-pulski biskup mons. Trifun Pederzoli 4. lipnja 1939. potpisao dekret o osnutku nove \xc5\xbeupe sv. Antuna i predao je franjevcima. \xc5\xbdupa po\xc4\x8dinje radom 1. svibnja 1940. Tako su se franjevci intenzivno uklju\xc4\x8dili u pastoralnu djelatnost grada. Politi\xc4\x8dkim promjenama Istra i Pula 1947. pripala je Hrvatskoj u Jugoslaviji, te je uprava franjeva\xc4\x8dkog reda iz Rima crkvu, \xc5\xbeupu i samostan sv. Antuna u Puli, kao i samostane u Pazinu i Rovinju predala franjevcima Provincije sv. Jeronima sa sjedi\xc5\xa1tem u Zadru. To je bilo sasvim prirodno kad se zna da je ista provincija i ranije u Istri imala svoje samostane. _NEWLINE_I hrvatski franjevci nastavljaju oboga\xc4\x87ivati crkvu sv. Antuna. Tako su krajem 1961. nabavljene klasi\xc4\x8dne orgulje (Franc Jenko \xe2\x80\x93 Ljubljana), a 1981. napravljen je veliki mozaik u apsidi (Josip Botteri). Budu\xc4\x87i da je 1995. izgra\xc4\x91en novi samostan s ju\xc5\xbene strane crkve, 2000. godine stari je temeljito preure\xc4\x91en za pastoralni centar. Tom je prilikom poplo\xc4\x8dano dvori\xc5\xa1te u sredinu kojega je postavljen kip sv. Antuna s dje\xc4\x8dakom Isusom (Lojzika Ulman). Po\xc5\xa1to je 2002. preure\xc4\x91en prezbiterij po uputama 2. vatikanskog koncila, crkvu je 9. studenog 2002. kona\xc4\x8dno i posvetio mons. Ivan Milovan, biskup pore\xc4\x8dko-pulski. Godine 2003. izra\xc4\x91ene su nove klupe u crkvi, a 2004. postavljeni novi prozori-vitraji i velika rozeta (Skira - Pula) na pro\xc4\x8delju crkve. Godine 1982. bila su elektrificirana tri zvona, a 2005. izmjenjena sva armatura i postavljena nova elektri\xc4\x8dna postrojenja za svih pet zvona s otkucavanjem satova i melodija. Kona\xc4\x8dno je 2006. dotjerana crkvena rasvjeta, ugra\xc4\x91eno moderno elektri\xc4\x8dno grijanje i sva crkva prebojana. Svi spomenuti radovi izvedeni su doprinosima vjernika._NEWLINE_Misu za mlade animira vokalno-instrumentalni glazbeni sastav Shalom Pula.'